YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (viides jaosto)

18 päivänä maaliskuuta 1997

Asia T-35/96

Lars Bo Rasmussen

vastaan

Euroopan yhteisöjen komissio

”Henkilöstö — Ilmoitus avoimesta virasta — Käynnissä olevan menettelyn peruuttaminen — Kilpailuilmoitus — Uusien jäsenvaltioiden kansalaisille varattu virka — Kumoamiskanne — Tutkittavaksi ottaminen — Henkilöstösääntöjen 4 ja 29 artikla — Luottamuksensuojan periaate — Oikeusvarmuuden periaate — Harkintavallan väärinkäyttö — Vahingonkorvauskanne”

Täydellinen teksti ranskankielellä II-187

Aihe:

Kanne, jossa kantaja vaatii toisaalta komission sellaisen päätöksen kumoamista, jolla kumottiin avointa virkaa koskevaan ilmoitukseen COM/116/94 perustuva menettely, ja tarvittaessa komission sellaisen päätöksen kumoamista, jolla kyseinen virka varattiin uusien jäsenvaltioiden kansalaiselle ja jossa päätettiin julkaista avointa kilpailua COM/A/929 (yksikön V.F.3 päällikkö) koskeva ilmoitus, sekä komission 14.12.1995 tekemän sellaisen päätöksen kumoamista, jolla kantajan 14.7.1995 tekemä valitus hylättiin, sekä toisaalta sitä, että komissio velvoitetaan maksamaan hänelle vahingonkorvausta henkisestä kärsimyksestä.

Lopputulos:

Hylkääminen.

Tuomion lyhennelmä

Euroopan yhteisöjen komissio (jäljempänä komissio) julkaisi 13.10.1994 Euroopan yhteisöjen virkamiehiin sovellettavien henkilöstösääntöjen (jäljempänä henkilöstösäännöt) 4 artiklan ja 29 artiklan 1 kohdan a alakohdan perusteella julkaisussa Emplois d'encadrement — Vacances d'emplois nro 32 pääosaston V (Työllisyys, työmarkkinasuhteet ja sosiaaliasiat, jäljempänä PO V) osastoon F (Kansanterveys ja työturvallisuus) kuuluvan yksikön “Terveyden edistäminen ja sairauksien valvonta” päällikön avointa virkaa koskevan ilmoituksen (COM/116/94 - A 3/A 4/A 5 - V.F.3, jäljempänä avointa virkaa koskeva ilmoitus).

Kantaja, joka on palkkaluokan A 5 johtava hallintovirkamies, sekä viisi muuta virkamiestä hakivat tätä virkaa.

Marraskuun 1994 lopussa PO V:n osaston F johtaja toimitti pääsihteerille sellaisen neljän hakijan nimet, kantajan mukaan lukien, jotka täyttivät yksikön V.F.3 päällikön viran täyttämisen edellytykset.

Erityisistä väliaikaisista toimenpiteistä Euroopan yhteisöjen virkamiesten palvelukseen ottamisessa Itävallan, Suomen ja Ruotsin jäseneksi liittymisen vuoksi 20 päivänä maaliskuuta 1995 annettu neuvoston asetus (EY) N:o 626/95 (EYVL L 66, s. 1, jäljempänä asetus N:o 626/95) tuli voimaan 25.3.1995. Asetuksen 1 artiklan 1 kohdassa säädetään seuraavaa: ”Vapaana olevat toimet voidaan 31 päivään joulukuuta 1999 asti täyttää nimittämällä niihin Itävallan, Suomen ja Ruotsin kansalaisia, poiketen siitä, mitä Euroopan yhteisöjen virkamiehiin sovellettavien henkilöstösääntöjen 4 artiklan toisessa ja kolmannessa alakohdassa, 5 artiklan 3 kohdassa, 7 artiklan 1 kohdassa, 27 artiklan kolmannessa alakohdassa, 29 artiklan 1 kohdan a, b ja c alakohdassa sekä 31 artiklassa säädetään, rajoitettuna kuitenkin niihin toimiin, jotka on tähän tarkoitukseen toimivaltaisten toimielinten budjettineuvotteluissa osoitettu. ”

Komissio kumosi 30.3.1995 avointa virkaa koskevan ilmoituksen. Tästä kumoamisesta julkaistiin tieto julkaisussa Emplois d'encadrement - Vacances d'emploi nro 9, joka jaettiin sisäisessä postissa komission henkilöstölle Luxemburgissa 5.4.1995.

Komissio päätti 3.4.1995 varata avointa virkaa koskevassa ilmoituksessa mainitun viran uuden jäsenvaltion kansalaiselle.

Hallinto-osasto lähetti 5.4.1995 päivätyllä kirjeellä kantajalle ilmoituksen, jossa se ilmoitti kantajalle, että avointa virkaa koskeva ilmoitus oli peruutettu ja että tämän vuoksi kantajan hakemusta ei voitu ottaa huomioon täytettäessä yksikön V.F.3 päällikön virkaa. Samana päivänä PO V:n osaston F johtaja lähetti kantajalle ilmoituksen, jossa se ilmoitti hänelle, että yksikön V.F.3 (terveyden edistäminen ja sairauksien valvonta) päällikön virka varataan jonkin kolmen uuden jäsenvaltion kansalaiselle.

Kantaja lähti työmatkalle 5.4.1995 kello 7.00 ja oli työmatkan jälkeen lomalla. Hän palasi Luxemburgiin 25.4.1995.

Komissio julkaisi 1.6.1995Euroopan yhteisöjen virallisessa lehdessä avointa kilpailua koskevan ilmoituksen yhdeksän yksikön päällikön viran täyttämiseksi Itävallan, Suomen tai Ruotsin kansalaisilla. Yhdellä näistä kilpailuista eli kilpailulla COM/A/929 oli tarkoitus täyttää yksikön V.F.3 päällikön virka.

Vaatimus sen päätöksen kumoamisesta, jolla kumottiin avointa virkaa koskeva ilmoitus COM/116/94, ja sen päätöksen kumoamista, jolla kyseinen virka varattiin uuden jäsenvaltion kansalaiselle

Tutkittavaksi ottaminen

Se, että toimielin vastaa aineellisesti myöhässä tehtyyn hallinnolliseen valitukseen, jota ei voida myöhästymisen vuoksi ottaa tutkittavaksi, ei voi aiheuttaa sitä, että henkilöstösääntöjen 90 ja 91 artiklassa vahvistetuista pakottavista määräajoista poiketaan, eikä se estä hallinnon mahdollisuutta esittää oikeudenkäynnin aikana prosessiväitettä, joka koskee sitä, että valitus tehtiin liian myöhään; tämä ei myöskään vapauta yhteisöjen ensimmäisen oikeusasteen tuomioistuinta sille kuuluvasta velvollisuudesta valvoa säädettyjen määräaikojen noudattamista (29 ja 30 kohta).

Viittaukset: asia T-130/89, B v. komissio, 6.12.1990 (Kok. 1990, s. II-761, julkaisutiivistelmä, 16 kohta);asia T-6/90, Petrilliv.komissio, 6.12.1990(Kok. 1990, s. II-765Julkaisutiivistelmä, 26 kohta); asia T-14/91, Weyrich v. komissio, 7.6.1991 (Kok. 1991, s. II-235, 40-42 kohta); asia T-54/90, Lacroix v. komissio, 25.9.1991 (Kok. 1991, s. II-749, 24 ja 25 kohta) ja asia T-129/89, Offermann v. parlamentti, 17.10.1991 (Kok. 1991, s. II-855, 31 ja 34 kohta).

Hallinto-osaston tehtävänä on varmistaa, että virkamiehet saavat tiedon heitä erikseen koskevista asiakirjoista. Tämän vuoksi ei voida edellyttää, että tavanomaisen huolellinen virkamies huolehtii siitä, että hän saa hallinto-osastolta peräisin olevan julkaisun, joka jaetaan sisäisessä postissa ja joka koskee avoimiksi ilmoitettuja johtotason virkoja ja jonka julkaisupäivämäärää virkamies ei voi tietää, vaikka hän odottaisi, että kyseisestä virasta tehdään päätös (36 kohta).

Asiakirjaa koskeva tieto, johon viitataan henkilöstösääntöjen 90 artiklan 2 kohdassa ja josta alkaa kolmen kuukauden valitusaika, on tieto, joka perustuu kyseisestä asiakirjasta ilmoittamiseen tai sen julkaisemiseen, eikä siihen, että kyseinen henkilö saa tiedon virallista tietä (40 kohta).

Edellä esitetyn perusteella on todettava, että kantaja sai tiedon kumoamisvaatimuksissa tarkoitetuista kahdesta asiakirjasta vasta 25.4.1995. Kantajan 14.7.1995 tekemä valitus tehtiin näin ollen henkilöstösääntöjen 90 artiklan 2 kohdassa tarkoitetussa määräajassa, joten kumoamiskanne on otettava tutkittavaksi (41 ja 42 kohta).

Pääasia

Ensimmäinen kanneperuste, joka koskee henkilöstösääntöjen 4 artiklan ja 29 artiklan 1 kohdan a alakohdan rikkomista sekä luottamuksensuojan ja oikeusvarmuuden periaatteen loukkaamista

Nimittävän viranomaisen ei tarvitse jatkaa henkilöstösääntöjen 29 artiklan mukaisesti aloitettua palvelukseenottamismenettelyä loppuun saakka, jos on olemassa objektiivisesti todettavia syitä, kuten uusien jäsenvaltioiden kansalaisten integroiminen toimielimeen, joilla tällaista päätöstä voidaan perustella (60 ja 61 kohta).

Viittaukset: asia 26/68, Fux v. komissio, 24.6.1969 (Kok. 1969, s. 145, 11 ja 12 kohta); asia 785/79, Pizziolo v. komissio, 2.4.1981 (Kok. 1981, s. 969, 10 kohta); asia 18/83, Morina v. parlamentti, 1.12.1983 (Kok. 1983, s. 4051, 9 ja 12 kohta); yhdistetyt asiat 316/82 ja 40/83, Kohler v. tilintarkastustuomioistuin, 9.2.1984 (Kok. 1984, s. 641, 22 kohta); asia T-3/92, Latham v. komissio, 9.2.1994 (Kok. H. 1994, s. II-83, 50 kohta); asia T-507/93, Branco v. tilintarkastustuomioistuin, 30.11.1995 (Kok. H. 1995, s. II-797, 28 kohta) ja asia T-262/94, Baiwir v. komissio, 6.6.1996 (Kok. H. 1996, s. II-739, 67 kohta).

Näin ollen nimittävä viranomainen voi oikeutetusti tehdä kyseessä olevan päätöksen aloitetun menettelyn kumoamisesta niin kauan kuin virka oli avoinna vahvistaakseen uudet edellytykset viran täyttämiseksi (62 kohta).

Kantaja ei voinut oikeutetusti odottaa, että nimittävä viranomainen saattaa loppuun valintamenettelyn. Virkamies ei voi vedota luottamuksensuojan periaatteen loukkaamiseen, silloin kun hallinto ei anna varmoja takeita viran täyttämisestä (63 kohta).

Viittaukset: asia T-123/89, Chorael v. komissio, 27.3.1990 (Kok. 1990, s. II-131, 26 kohta) ja asia T-498/93, Dornonville de Ia Cour v. komissio, 30.11.1994 (Kok. H. 1994, s. II-813, 46 kohta).

Nimittävälle viranomaiselle kuuluvaa valtaa olla jatkamatta henkilöstösääntöjen 29 artiklan mukaisesti aloitettua menettelyä loppuun silloin kun tämän päätöksen oikeuttavia objektiivisesti todettavia syitä on olemassa, sulkee myös pois sen mahdollisuuden, että riidanalaisilla päätöksillä olisi loukattu oikeusvarmuuden periaatetta (65 kohta).

Toinen kanneperuste, joka koskee harkintavallan väärinkäyttöä

Harkintavaltaa on katsottava käytetyn väärin ainoastaan silloin jos voidaan osoittaa, että nimittävä viranomainen tehdessään riidanalaisen päätöksen on pyrkinyt muuhun kuin kyseessä olevassa lainsäädännössä tarkoitettuun tavoitteeseen tai kun näyttää objektiivisesti todettavien, asiaa koskevien ja yhdenmukaisin perustein siltä, että kyseinen päätös tehtiin muiden kuin asetettujen tavoitteiden saavuttamiseksi. Tässä tapauksessa kantaja ei esitä minkäänlaisia todisteita siitä, että harkintavaltaa olisi käytetty väärin (70 ja 71 kohta).

Viittaukset: asia T-38/89, Hochbaum v. komissio, 14.2.1990 (Kok. 1990, s. II-43, 22 kohta); asia T-106/92, Frederiksen v. parlamentti, 2.2.1995 (Kok. H. 1995, s. II-99, 47 kohta) ja asia T-586/93, Kotzonis v. TSK, 22.3.1995 (Kok. H. 1995, s. II-203, 73 kohta).

Vaatimus sen komission päätöksen kumoamisesta, jolla päätettiin julkaista avointa kilpailua koskeva ilmoitus COM/A/929

Tutkittavaksi ottaminen

Kantajalla ei ole tässä tapauksessa oikeussuojaintressiä saada kumotuksi avointa kilpailua koskeva ilmoitus. Silloin kun täytettävä virka on lainmukaisesti varattu uusien jäsenvaltioiden kansalaisille asetuksella N:o 626/95 vahvistetun palvelukseen ottamista koskevien siirtymäajan järjestelyjen kaltaisen järjestelyn mukaisesti, virkamiehellä, jolla ei kansalaisuutensa vuoksi ole mahdollisuutta tulla nimitetyksi virkaan, ei ole intressiä riitauttaa päätöstä julkaista avointa kilpailua koskeva ilmoitus, jolla aloitetaan riidanalaisen viran täyttämismenettely (78 kohta).

Viittaukset: asia C-95/88, Laval v. TSK, 7.2.1990 (Kok. 1990, s. I-253, julkaisutiivistelmä, 37 kohta).

Vahingonkorvausvaatimus

Yhteisö on vastuussa vahingosta ainoastaan, jos seuraavat edellytykset täyttyvät: toimielinten moitittu toiminta on lainvastaista, vahinko on tosiasiallisesti syntynyt ja toiminnan ja väitetyn vahingon välillä on syy-yhteys. Sellainen virkamiehen nostama kanne on hylättävä, jossa vaaditaan vahingonkorvausta vahingosta, joka on aiheutunut hallinnon toiminnasta, jolla häneltä vietiin mahdollisuus ylennykseen, koska tämän toiminnan ei ole voitu osoittaa olevan lainvastaista (82 kohta).

Viittaukset: asia C-136/92 P, komissio v. Brazzelli Lualdi ym., 1.6.1994 (Kok. 1994, s. I-1981, 42 kohta); asia T-82/91, Latham v. komissio, 9.2.1994 (Kok. H. 1994, s. II-61, 75 kohta); asia T-3/92, Latham v. komissio, 9.2.1994 (Kok. H. 1994, s. II-83, 66 kohta); asia T-506/93, Moat v. komissio, 21.2.1995 (Kok. H. 1995, s. II-147, 46-49 kohta) ja asia T-36/93, Ojha v. komissio, 6.7.1995 (Kok. H. 1995, s. II-497,130 kohta).

Koska todettiin, että komissiolla oli oikeus kumota avointa paikkaa koskeva ilmoitus ja varata yksikön V.F.3 päällikön virka kolmen uuden jäsenvaltion kansalaiselle, toimielimen ei voida katsoa toimineen lainvastaisesti (83 kohta).

Ratkaisu:

Kanne hylätään siltä osin kuin siinä vaaditaan sen komission päätöksen kumoamista, jolla päätettiin julkaista avointa kilpailua koskeva ilmoitus COM/A/929 (yksikön V.F.3 päällikkö).

Kanne hylätään perusteettomana muilta osin.